Milan Maxim

Generál Ing. Milan Maxim (* 13. apríla 1956, Michalovce, Česko-Slovensko) je slovenský generál, od 6. mája 2014 bol Náčelník Generálneho štábu OS SR. 7. mája 2018 ho vo funkcii nahradil Daniel Zmeko.
V minulosti pôsobil na významných vojenských postoch v Ozbrojených silách SR, bol veliteľ Pozemných síl, náčelník štábu logistiky Generálneho štábu a veliteľ Síl výcviku a podpory. Dôstojníkom z povolania je od roku 1976. Do prvej generálskej hodnosti brigádny generál bol prezidentom Slovenskej republiky vymenovaný v roku 2002.
Život a vzdelanie.
Po absolvovaní Gymnázia Pavla Horova v Michalovciach Milan Maxim študoval v rokoch 1975 a 1976 jednoročnú dôstojnícku školu. V roku 1976 sa stal dôstojníkom z povolania. Maxim v roku 1980 absolvoval Vysokú vojenskú školu pozemného vojska vo Vyškove na Morave a v rokoch 1987 až 1990 študoval postgraduálne štúdium na Vojenskej akadémii v Brne. Študoval tiež na Akadémii obrany ozbrojených síl v Paríži. Počas svojej služby absolvoval tiež jazykové kurzy v Kanade.
Začiatky vojenskej kariéry.
Milan Maxim pôsobil ako veliteľ tankovej čaty 21. tankového pluku v Holýšove (Plzenský kraj) a veliteľ roty, náčelník štábu a veliteľ tankového práporu 23. tankového pluku v Žatci. V roku 1990 bol prevelený k Východnému vojenskému okruhu. V rokoch 1990 až 1995 bol veliteľom 63. motostreleckého pluku, v rokoch 1995 až 1996 veliteľom 21. mechanizovanej brigády v Michalovciach a v rokoch 1997 až 1998 zástupcom veliteľa 2. armádneho zboru (neskôr reorganizovaného na 2. mechanizovanú brigádu).
Diplomatické pôsobenie.
Od roku 2009 pôsobil ako pridelenec obrany v Prahe. V prehľade diplomatov bola k 23. aprílu 2014 funkcia pridelenca v Česku neobsadená.
Náčelník Generálneho štábu.
Koncom apríla 2014 bolo oznámené, že Generálporučík Peter Vojtek vo funkcii náčelníka Generálneho štábu končí. Dôvodom má byť Vojtkov zdravotný stav. Súvislosť s kauzou majora generálneho štábu podozrivého zo špionáže pre Rusov bola odmietnutá. Novým náčelníkom sa mal stať Maxim. Informácie o odvolaní Vojteka a Maxima ako jeho nástupcu boli zverejnené už v januári 2014. Na druhý deň však boli dementované.
Do funkcie Náčelníka Generálneho štábu bol vymenovaný 6. mája 2014 prezidentom a hlavným veliteľom Ozbrojených síl Ivanom Gašparovičom za základe čl. 102 ods. 1. písm. h/ Ústavy Slovenskej republiky. Prezident Gašparovič pri tejto príležitosti povedal: „Nastupujete do rozbehnutého armádneho stroja, ktorý ale potrebuje naolejovať. Som presvedčený, že svojimi skúsenosťami, ktoré ste získali nielen na Slovensku, ale aj v misiách v zahraničí ste ten pravý, kto dokáže rozvŕzganú armádu SR dať do takého stavu, že bude schopná všetkých bojových úloh ktoré má. Som presvedčený že to dokážete a Slovensko si bude plniť všetky úlohy člena aliancie tak zodpovedne ako doteraz“. Prezident tiež „verí, že nový náčelník Generálneho štábu Ozbrojených síl SR je zárukou, že ozbrojené sily si budú plniť svoje úlohy najmä v rámci Aliancie tak, ako doteraz.“ Svoje vymenovanie genpor. Maxim zhrnul takto: „Vymenovanie do funkcie náčelníka Generálneho štábu chápem ako veľký prejav dôvery. Uvedomujem si, že funkcia náčelníka Generálneho štábu nie je jednoduchá najmä v dobe, kedy sa bezpečnostná situácia aj v našej blízkosti neustále mení a vyžaduje si našu pozornosť.“
V rovnaký deň bol Milan Maxim prezidentom povýšený z hodnosti generálmajor do hodnosti generálporučík. Do najvyššej hodnosti, generál, bol Milan Maxim menovaný 26. novembra 2015.
Štvorročné funkčné obdobie Maximovi skončilo začiatkom mája 2018.